ཨ་རིག་གི་མིས་པོ་རྣམས་ནི་རང་གཤིས་འཇམ་ཞིང་གཡོ་སྒྱུ་མེད་པ།དད་པ་བརྟན་ཅིང་ཆོས་ལ་གཞོལ་བ་སོགས་ཡ་རབས་ཀྱི་ཡོན་ཏན་མཐའ་དག་ལྡན་པའི་མི་རབས་ཤིག་ཡིན་ལ།ཨ་རིག་ཅེས་པའི་མིང་དེ་བོད་ཁམས་སོ་སོར་ཁྱབ་པར་མ་ཟད།མི་གཤིས་ཀྱི་ཐད་ནས་ཀྱང་ཁ་དཔེ་ལ།གཏམ་དྲང་པོ་དགོས་ན་ཨ་རིག་མི་ལ་དྲིས།།ཤིང་འཁྱོག་པོ་དགོས་ན་རྡོ་རྫོང་ནགས་སུ་ཆས།།ཞེས་དང་།མནའ་ཤག་པོ་ཨ་རིག་ཡུལ་ནས་འཚོལ།།དོན་འགངས་ཆེན་ཐུག་སྐབས་སྤུན་དང་འདྲ།།ཞེས་པའི་བཤད་རྒྱུན་ཡོད།ཨ་རིག་ཅེས་པའི་མིང་ཐོགས་ཚུལ་ཐད་བཤད་ཚུལ་མི་འདྲ་བ་མ་ཡོད་མོད།ཨ་རིག་གི་ལོ་རྒྱུས་རྨ་ཆེན་གངས་རིའི་ཟེགས་མ།ལས།སྒའི་རུས་ཀྱི་འབྲོང་བ་རྡོ་རྗེ་ཟེར་བའི་དུད་ཁྱིམ་ཞིག་རྨ་ཆེན་གངས་འདབས་སུ་ཡོད་པ་ལ།འབྲོང་བ་རྡོ་རྗེ་ལོ་རེ་བཞིན་རྨ་ཆེན་གངས་སྐོར་ལ་འགྲོ་བ་དང་།ཁོང་བཟའ་མི་གཉིས་ནས་རྒྱུན་པར་མི་རྒྱུད་དར་ཞིང་སྒོ་ཕྱུགས་འཕེལ་བའི་སྨོན་ལམ་བཏབ།ཐེངས་ཤིག་རྨ་ཆེན་གངས་སྐོར་ལ་འགྲོ་སྐབས་བྲག་ངོས་སུ་ཨ་ཡིག་རང་བྱོན་ཞིག་མཐོང་བ་རྟེན་འབྲེལ་དུ་རྟོགས་པས་རྨ་ཆེན་སྦོམ་རར་བསང་བཏང་།ལོ་དེར་བུ་ཞིག་བཙས་པའི་མིང་ལ་ཨ་རིག་ཅེས་བཏགས།ཨ་རིག་གི་ངག་རྒྱུན་དུའང་།ཡི་གེ་ཀུན་གྱི་མཆོག་གྱུར་ཨ།།བསོད་ནམས་ལྡན་པའི་བུ་ཡིས་རིག།སྒ་བ་རྡོ་རྗེ་དགའ་བ་ལ།།འདི་ཡི་མིང་ལ་ཨ་རིག་འདོགས།།ཞེས་པའི་བཤད་རྒྱུན་བཀོད་ཡོད་དོ།།གཤམ་དུ་བཀོད་པའི་ཨ་རིག་གླེན་པའི་གཏམ་རྒྱུད་དག་གི་ནང་དུའང་ཨ་རིག་གི་མི་ནི་ཆོས་ལ་དད་ཅིང་གཏན་ཚིགས་ལྡན་པས་ཆོས་མགོ་ཐོན་པའི་ལོ་རྒྱུས་བསྟན་ཡོད་ལ།ཡང་རེ་འགའི་ནང་དུ།ཨ་རིག་གི་མི་རྣམས་མཆོག་གསུམ་ལ་འགྱུར་མེད་དད་པ་བརྟན་པོ་ཡོད་པ་དང་།དགོད་བྲོ་བའི་བླུན་རྟགས་དང་།གཤིས་རྒྱུད་དྲང་བའི་མཚོན་དོན་ཡིད་འཕྲོག་པ་བསྟན་ཡོད་པས་ཀློག་མཁན་ཀུན་གྱི་ཡིད་ལ་སྤྲོ་བ་འཕེལ་ཞིང་ལས་ཞོར་གྱི་འཚོ་བ་ཕུན་སུམ་ཚོགས་པར་འགྱུར་བར་སྨོན།